Čínsky drak

Čínsky drak

Drak je mýtické zviera, ktoré sa vyskytuje v mnohých kultúrach. Medzi naším a čínskym chápaním drakov je však diametrálny rozdiel. Zatiaľ čo v západnej mytológii sú draci väčšinou vykresľovaní negatívne, pre Číňanov sú to, naopak, priateľské stvorenia s úžasnými  schopnosťami, ktoré sa občas ukážu nejakému smrteľníkovi. V minulosti boli draci v Číne veľmi uctievaní. Svedčí o tom nespočetné množstvo zachovaných pamiatok z oblasti umenia, literatúry, folklóru, zoológie, histórie aj náboženstva.

Pozícia v mytológii

Drak je najvyššie postavené zviera v čínskej hierarchii. Jeho pozícia v čínskej mytológii by sa dala porovnať s pozíciou leva alebo tigra v našej kultúre. V Číne sa drak považuje za kráľa zvierat a tvorov žijúcich v mori, Chi Ling, čínsku druh jednorožca, vládne zvieratám, ktoré žijú na zemi, a fénix vládne nad všetkými vtákmi a inými tvormi, ktoré lietajú vo vzduchu. Tieto tri bytosti majú prvé miesto nad všetkými zvieratami a tvormi na svete okrem človeka. Keďže je však drak podľa čínskych predstáv rovnako doma vo vzduchu, na zemi aj v mori, chápe sa tiež ako vládca všetkého stvoreného života s výnimkou človeka.

Náboženstvo

V minulosti bol drak chápaný ako jedno z božstiev. Čínske náboženstvo ho nazývalo bohom dažďa a vládcom riek, jazier a morí. Okrem toho sa dodnes traduje, že každá dvanásta hodina, deň, mesiac a rok lunárneho kalendára sú pod kontrolou draka.

Drak ako symbol

Pre Čínu je symbol draka veľmi dôležitý. Už v minulosti bol v čínskej kultúre symbolom moci a cisára. V starovekej Číne boli cisári dokonca označovaní ako synovia drakov a obyčajní ľudia v tom čase nemohli vlastniť žiadne predmety, ktoré by obsahovali symboly drakov. Vo všeobecnosti sú draci považovaní za symbol slnka, svetla, života, zvrchovanosti, mužského princípu jang (yang), duchovna, nekonečna, prírodných cyklov, nadprirodzených rozumových schopností, božskej schopnosti premeny a v neposlednom rade aj za symbol čínskeho národa. Rôzni draci sú pánmi nebies, mrakov, hôr, času, morských hlbín a podobne.

Drak v čínskej literatúre

V literatúre sa zachovalo množstvo príbehov a aj v súčasnom jazyku sa často používajú rôzne idiomatické spojenia, ktoré k drakom nejakým spôsobom odkazujú. Ako príklad môžeme uviesť tieto:
龙腾虎跃 (Lóng téng hǔ yuè) – stúpajúci drak a skáčúci tiger = prosperujúci, rušný, energický, aktívny. 
龙飞凤舞 (Lóng fēi fèng wǔ) – drak lieta a fénix tancuje = okázalosť v kaligrafii. 
龙凤呈祥 (lóng fèng chéng xiáng) – drak a fénix sú symbolom šťastia = prosperita.
望子成龙 (wàng zǐ chéng lóng) – dúfať, že sa syn stane drakom = Túžiť po tom, aby bolo dieťa úspešné v živote.
龙马 精神 (lóng mǎ jīng shén ) – duch draka a koňa = Starý, ale stále vitálny. 
Draci sa tiež často spájajú s príbehmi mnohých významných osobností Číny. Traduje sa napríklad, že dvaja draci ako čestní strážcovia navštívili dom Konfucia v deň, keď sa tento veľký mudrc narodil.  
Podľa tradície sa v čínskej histórii drak prvýkrát objavil za vlády cisára Chuang-tiho (Huangdi). Traduje sa, že po tom, čo cisár panoval stojedenásť rokov, sa objavil veľký drak a vzal ho na chrbte do neba. Odvtedy sa draci spájajú s každou dynastiou. Dokonca aj keď sa prezident Jüen Š-kchaj (Yuan Shikai) pokúsil obnoviť cisárstvo a vyhlásil sa cisárom, jeho priatelia sa pokúsili rozšíriť informáciu, že sa našli kosti draka, ako potvrdenie mandátu nebies pre nového cisára.

Čínske delenie drakov

Podľa čínskeho delenia sa draci delia na tých, ktorí sa ako draci narodia, a tých, ktorí sa drakmi stávajú premenou z rýb kaprovitých druhov.
Existuje mýtus, ktorý hovorí, že pokiaľ sa z kapra chce stať drak, musí preskočiť cez vodopád nazývaný Dračia brána. Veľké množstvo kaprov každoročne pláva k tomuto vodopádu, no len niekoľkým z nich sa to podarí. Tie, ktoré sú úspešné, sa potom stávajú drakmi. Táto tradícia sa preniesla do bežného života vo forme príslovia, keď sa o učencoch, ktorí uspeli pri cisárskych skúškach, hovorilo, že prešli dračou bránou. Tým sa chcelo poukázať na náročnosť skúšok, ale aj na to, že keď sa kapor, obyčajná ryba, môže stať mocným drakom, tak sa aj z obyčajného učenca môže stať majster umenia.

Vzhľad

O drakoch nájdeme nespočetné zmienky v čínskej literatúre, ale tie sa väčšinou zaoberajú ich skutkami a málo hovoria o ich vzhľade. Existuje popis, ktorý hovorí, že drak má hlavu ťavy, rohy jeleňa, uši kravy, krk ako had, telo ryby, šupiny ako kapor, pazúry orla, oči diabla a laby tigra. V porovnaní so západným drakom, ktorý môže mať niekoľko hláv, čínske draky sú zásadne jednohlavé. Zvyčajne sú vyobrazované so štyrmi pazúrmi a cisárski draci majú pazúrov päť. Zmienky o dĺžke sa líšia, pretože už za dynastie Tchang (Tang) sa verilo, že draci majú schopnosť sa zväčšovať alebo zmenšovať podľa vlastnej ľubovôle. Existujú preto zmienky o drakoch, ktorí mali na dĺžku viac ako niekoľko míľ a aj o drakoch, ktorí neboli väčší ako priadka morušová. Farebne môžu byť draci červení, žltí, modrí, bieli alebo čierni.
Počas mandžuskej dynastie Čching (Qing) bola žltá farba farbou cisára, a preto žltý alebo zlatý drak bol cisárskym symbolom. Počas predchádzajúcej dynastie Ming bola červená farba národnou farbou a červený drak bol dekrétom cisára vyhlásený za oficiálneho draka ríše Ming.

Drak v čínskych názvoch

Veľký počet miest, prefektúr, riek a hôr má v názve znak „lung“ (龙 – lóng = drak). Napríklad jedna z najväčších riek na polostrove Šan-tung (Shandong) a aj jedna z tamojších provincií sa nazývajú Chej-lung-ťiang (Hei Long Jiang = Rieka čierneho draka). Názov pochádza z legendy, ktorá hovorí, že sa raz vo vodách tejto rieky objavil veľký čierny drak.
Druhým príkladom je čaj s názvom Lung-ťing čcha (Longjing Cha), čo znamená Čaj dračej studne. Svoje meno získal vďaka legende, ktorá hovorí, že v blízkosti mesta Chang-čou (Hangzhou) sa nachádza kláštor,  na ktorého pozemku sa nachádza studňa s krištáľovo čistou vodou. V hlbinách tejto studne sa raz vraj objavil drak, a preto dostala pomenovanie Dračia studňa. Okrem studne tento názov nesie aj spomínaný kláštor a nazývajú sa tak aj okolité kopce. Aj keď sa v súčasnosti tento druh čaju už nepestuje výhradne v tejto oblasti, svoj názov si stále zachoval.